Այս եղանակը կիրառվում է ոչ թե նրա համար, որ իբր թե անվտանգ և նորագույն է, այլ այն պատճառով, որ միայն ցիանադային տարրալվացման եղանակով է հնարավոր կորզել ոսկի՝ Ամուլսարի նման խիստ ցրված մանրահատիկներով և շատ փոքր (մոտ 0,7 գրամ/տոննա) ոսկու պարունակություն ունեցող հանքերից։ Հենց ցիանիդի միջոցով, քանի որ միայն նրա օգնությամբ է հնարավոր ավելի շատ փող աշխատել: Իսկ Կոստա Ռիկայի Միրամար (Miramar) բնակավայրի հարևանությամբ շահագործվող Բելլավիստա (Bellavista) հանքավայրում մոտ 10 տարի առաջ կատարվածն ակնհայտ ցույց է տալիս, թե ինչ տեխնիկական խնդիրներ ու արտահոսքեր կարող են լինել Արփա գետի ափին և Գնդեվազից ընդամենը 1000 մետր հեռավորության վրա նախատեսվող ցիանիդային հարթակում։ Մանավանդ, որ մեր դեպքում գործ ունենք շատ ավելի մեծ ծավալների հետ, իսկ գործունեությունն իրականացվելու է սեյսմավտանգ, տեկտոնապես շատ ակտիվ ու սողանքային գոտիում։ Հողի տարեկան մի քանի միլիմետր տեղաշարժը բավարար կլինի, որ ամբողջ պաշտպանական շերտերն ու կառուցվածքները զրկվեն իրենց կայունությունից և դառնան էկոլոգիական աղետի աղբյուր ողջ Վայոց Ձորի։